Papersnake/gushiwen huggingface dataset:
归来
高翥（宋代）

归来成倦客，随分乐闲居。
供佛换新水，课儿温旧书。
已荒三迳菊，且种一园蔬。
来往多邻舍，余无长者车。
送韩太祝归许昌
司马光（宋代）

王城名利窟，冠苔郁相交。
夫君独凤举，飘然去喧呶。
颍水清可濯，箕山高可巢。
反顾公相荣，一芥浮堂坳。
□□大吕重，岂知轻斗筲。
苍苍气象严，万木拥寒郊。
□□点隈曲，初旭染林梢。
去去善自将，因声访衡茅。
次韵何子应留诗为别
王灼（宋代）

周南底事苦淹留，杯水那容万斛舟。
稳驾长风归去好，凤凰池上醉遨游。
将至南京雨中寄王巩
苏辙（宋代）

河牵一线流不断，雨散千丝卷却来。
烟际横桥村十里，船中倦客酒三杯。
老年转觉脾嫌湿，世路早令心似灰。
赖有故人怜寂寞，系舟待我久徘徊。
颂证道歌·证道歌
释印肃（宋代）

上士一决一切了，十二时中常皎皎。
掷剑挥空大丈夫，回头自觉无边表。
无锡杨叔屿寿藏八景 其一 永安堂
张宁（明代）

马革功名瘴海秋，䲭夷身世水东流。千年一枕华胥梦，预买青山办乐丘。
同使君宿大梁驿
灵一（唐代）

旌旗江上出，花外卷帘空。夜色临城月，春寒度水风。

虽然行李别，且喜语音同。若问匡庐事，终身愧远公。
挽林惠州深父二首 其二
黄公度（宋代）

昭代轻辞禄，高堂久击鲜。庆馀黄雀报，梦契白鸡年。

酹酒生刍外，归魂宿草边。伤生耆旧尽，执绋涕潸然。
翠旌诗
欧阳修（宋代）

盛礼郊仪肃，纯音帝乐清。
葳蕤飘翠羽，赫奕展华旌。
凤邸光交覆，鸾旗色共明。
缤纷拂葩盖，辉映杂緌缨。
且异文竿饰，非同翿舞名。
竹宫歌毖祀，雅曲播遗声。
秋夜独过小桥观月
陆游（宋代）

湖上萧萧叶落频，小桥东畔岸纶巾。
乍圆素月升寒璧，欲散微纶蹙细鳞。
有酒便应遗世事，得闲随处胜官身。
笑谈但恨朋游少，安得幽人与卜邻。
自汴塘至小山子同钱同年廷薰作四章 其二
姚燮（清代）

此去兖东古道颇，恰因瓠子未停歌。城岚木杪明孤峄，樯影天边见大河。

柳峪晴芜屯翠骑，荇沟春涨浴苍鹅。夜来梦傍双轮月，莲叶千山碾露过。
更漏子（次黄宰夜闻桂香）
洪咨夔（宋代）

眼生花，灯缀粟。人在黄金列屋。金缕细，道冠明。胆瓶凉意生。

缓歌弦，停酒斝。待得香风吹下。斜月转，断云回。风流不让梅。
颍河夜泛
毕仲游（宋代）

提携俯清流，自适固閒燕。深行岂不好，路远怯萦转。

撑舟上孤渚，星月灿水面。目力不自收，随波起花眩。

谁家种禾黍，绿色压秋甸。树密云更深，云昏山不见。

杯盘任狼籍，起坐有馀恋。幸偶东山儒，况逢京国彦。

何人发高咏，满坐清风遍。顾我童子吟，奚能愧雕篆。
和人听歌
崔珏（唐代）

气吐幽兰出洞房，乐人先问调宫商。声和细管珠才转，

曲度沉烟雪更香。公子不随肠万结，离人须落泪千行。

巫山唱罢行云过，犹自微尘舞画梁。

红脸初分翠黛愁，锦筵歌板拍清秋。一楼春雪和尘落，

午夜寒泉带雨流。座上美人心尽死，尊前旅客泪难收。

莫辞更送刘郎酒，百斛明珠异日酬。
骑鲸桥
张镃（宋代）

池港开门就作桥，朱栏相望压鲸腰。
风摇慢折游溶绿，波底何妨著霁霄。
咏史下·关羽四首
陈普（宋代）

羽血未乾蒙陨命，蒙妻正哭妾分香。
天地有心诛汉贼，但迟数月取襄阳。
东郭遗叟　雷给舍翁
韩邦奇（明代）

给舍展绡帙，示我遗叟行。读之三叹息，乃识虚与盈。

遗叟尚玄三，位独弗称情。给舍圭璋器，唾手公与卿。

遗叟吴皋彦，早岁负才名。持笔谒天曹，文章冠群英。

今观畿辅地，遍野甘棠生。温温清苑判，施泽先孤茕。

挺挺松柏资，虬枝霜雪劲。嗤被莺与燕，视我同春荣。

玄鹤已千仞，刷羽云霄鸣。郭东有梅竹，良友堪同盟。

相随咏舞雩，心与贤圣并。
糴踊感兴
艾性夫（元代）

笔耕长馁拙生涯，何用撑肠着五车。
甚欲疗饥难煮字，可怜不饱费炊砂。
老惭乞米修午牍，贫欲休粮种枣瓜。
梦里不知时世换，买珠犹自说京华。
贺新郎
葛长庚（宋代）

一别蓬莱馆。看桑田成海，又见松枯石烂。目断虚皇无极处，安得殿头宣唤。指归路、钧天早晚。此去罡风三万里，但九霞、渺渺青云远。望不极，空泪眼。

瑶池昔会群仙宴。此秋来、荻花枫叶，令人凄惋。满面朱尘那忍见，酒病花愁何限。知几度、春莺秋雁。从此飞神腾碧落，向清都、来往应无间。丹渐熟，骨将换。
暨阳怀古二十三首 其十七 高士旧居
缪徵甲（清代）

倪迂隐诗画，乱世全其躬。平生喜盥濯，世以迂是翁。

时世多秽德，恐浼涂炭中。洁癖聊寓意，谁窥高士衷。

散财免世乱，奉母天年终。季世守钱虏，鲜不罹兵凶。

观题妇像诗，庶几梁孟风。
相书语（张璟藏论妇人相引此）
佚名（唐代）

目有四白，五夫守宅。
蝶恋花 夜雨
张学雅（清代）

门掩苍苔春寂寂。暮雨潇潇，隔著窗儿滴。小院黄昏人独立。

一双飞鸟归栖急。

万里潇湘云雾湿。帘外风声，疑是吹芦荻。肠断梅花和泪泣。

还惊夜半高楼笛。
宿甑山
韩翃（唐代）

山中今夜何人，阙下当年近臣。青琐应须早去，白云何用相亲。
雷击南剑州谯门柱
黄裳（宋代）

风雷昨夜破枯株，借问天公有意无。莫是卧龙踪迹困，放开头角入亨衢。
九日偕贵阳诸使君东山登高得初字
吴元龙（清代）

万里登高日，千峰纵目初。天长迷近远，云合失崎岖。

边徼蛮歌起，荒城落木疏。乡心付征雁，可许达音书？
花游曲和铁厓先生
陆仁（元代）

金乌流春春气濛，花云蒸红烂承风。星船荡向银河里，手浣银波天在水。

水光花色照湖门，美人斗倩芙蓉裙。松阴冶游驰小步，蹋遍湖头青草墓。

泉台蒿目那起来，长生且进麟蒲杯。仰天笑击玉唾椀，美人按度□胡板。

鹂黄东来燕子西，喃喃交语如雕题。不是神仙西母使，汉殿双回青翼四。

仙人手把五云笺，美人夺得琼花篇。
旅游二首 其一
陆游（宋代）

壮志蹉跎雪满头，久将馀日付沧洲。闲云不入老人梦，邻笛似知孤客愁。

小筑聊须傍兰渚，片帆那复到樟楼。生涯草草真堪笑，三十年来一破裘。
程待制以黄居寀芦鹭易燕穆之雪满群山图次韵以赠
洪皓（宋代）

雪满群山景甚清，燕公乘兴绘娱情。通灵妙绝徒誇诞，真迹曾传可辨明。

御府多藏亡足惜，边庭罕见叹连声。天教待制成双轴，好挂高堂作画城。
自警三首
李吕（宋代）

当仁贵不让，见义忌无勇。
今人无魏颗，勿望渠形梦。
送前东阳于明府由鄂渚归故林
许浑（唐代）

结束征东换黑貂，灞西风雨正潇潇。茂陵久病书千卷，

彭泽初归酒一瓢。帆背夕阳湓水阔，棹经沧海甑山遥。

殷勤为谢南溪客，白首萤窗未见招。
法曲献仙音 经旧游处
周祖同（清代）

窥影方塘，觅踪香阁，记得青春朝暮。痴燕曾邀，病莺犹识，垂杨尚描眉妩。

忆二十年前事，依依耿无语。

黯延伫，奈重来、草痕如梦，消几许、三月绿阴风雨。

曲折小红楼，认依然、东角门路。片片残花，换伤春、伤别情绪。

怅莓苔满壁，肯问碧纱题句？
赠中书令沂国王文正公挽词二首
宋庠（宋代）

自昔荣归衮，今兹骇阅川。
天愁摧柱日，星痛殒箕年。
素履遗儒范，忠谋溢史篇。
空馀洧乡陌，长似岘碑前。
梅花引 同张仲经杨飞卿赋青梅
元好问（金朝）

绿华仙萼彩云间。雪消残。拥香□。随意轻匀浅注尽高闲。

向道□梅刚不信，更谁占、东风最上番。韵绝秀绝香又绝，恨□千山复□山。

才情似记何郎句，清泪斑斑。寂寞孤村篱落小溪湾。

修竹萧萧霜月苦，好留与、青绫护晓寒。
高端叔挽词
楼钥（宋代）

百氏极旁搜，潜心老不休。
邻光时自照，箪食孰堪忧。
弟子多蓝绶，先生竟白头。
凄凉数间屋，知我独春秋。
偈颂五十一首
释大观（宋代）

宽廓非外，寂寥非仙。
拽转虚空，须弥粉碎。
土宿颔下髭须长，波斯眼深鼻孔大。
简仙游宰共瀛甫登二首
王迈（宋代）

诗要渊明赋，琴须宓子鸣。
幸哉吾百里，行矣见双清。
民瘼需绥抚，人才待作成。
猪肝非我嗜，无事累高明。
野猎
李天馥（清代）

羽骑参差小队开，黄云城阙射生来。光飞杨柳雕弧冷，声彻林皋画角哀。

晓日忽腾双虎疾，秋风斜制一雕回。更思逐逸前村去，为语琵琶莫浪催。
上知府袁刑部
魏野（宋代）

星辰虽应碧虚中，富贵情疏道气融。
远野云烟陪淡薄，入衙山水学清通。
申湖静泛孤舟月，棠树凉生一扇风。
却有祖先难似处，献诗民住乐郊东。
望岳三首·其二
杜甫（唐代）

西岳崚嶒竦处尊，诸峰罗立似儿孙。
安得仙人九节杖，拄到玉女洗头盆。
车箱入谷无归路，箭栝通天有一门。
稍待秋风凉冷后，高寻白帝问真源。
水调歌头 其三 游银山寺和壁间张安国作
王质（宋代）

晚嶂倚斜日，秋树战悲风。一泓绀紫澄碧，中有睡蛟龙。

散作清溪明玉，激上长松流水，雨电乱寒空。抛却红尘袂，飞入妙光宫。

佛国大，天溥博，地含洪。空岩乱壑递响，珠影动金容。

万古碧潭空界，一点青霄明月，涝漉总无功。云散殿突兀，风动铎丁东。
句
崔幢（唐代）

寒气乍凝空有露，秋风不动水无波。
初至法会
郑刚中（宋代）

正愧修途烦仆马，忽投幽寺息尘埃。
杜门只影惟便静，览镜双眉未忍开。
春色更兼山色好，雨声常带生声来。
呼童起视榼中物，为尔愚翁进一杯。
次韵维心二首 其二
葛胜仲（宋代）

侧席求贤岁又除，如君德盛孰仪图。轶材共仰人之杰，谠议悬知帝曰都。

岂有箦中终去魏，未妨庑下略居吴。蒲轮不日来徵聘，禅句休誇雪点炉。
隔帘听 立夏日雨
邹祗谟（清代）

何事欺花赚柳，恨煞春难住。几层烟雾空濛处。恰盼到黄昏，潇潇神雨。

才做暖，又轻寒，梦中九十还重数。黄蜂紫蝶，浪向荼蘼舞。

春归百计寻春补。织尽冰丝，断肠千缕。浑无语。道春这回真去。
梵王宫
郑清之（宋代）

圆峤移来东海东，梵王宫在最高峰。
试将法雨周沙界，千丈岩头挂玉虹。
查林对月
王偘（宋代）

一天风月近中秋，凝望家山不阻修。
漫浪疏林人已倦，心期犹与素光谋。
七夕漫占
弘历（清代）

今夕夫何夕，当年即此年。虽云久离别，却是永团圆。

楼上曝衣会，庭前乞巧筵。阿谁思往事，露立独酸然。
鹦鹉咏
罗邺（唐代）

玉槛瑶轩任所依，东风休忆岭头归。金笼共惜好毛羽，

红觜莫头多是非。便向郄堂夸饮啄，还应祢笔发光辉。

乘时得路何须贵，燕雀鸾凰各有机。
次韵金汉臣喜雨
方回（元代）

山高田易旱，已过一旬晴。
岂止商饥饱，真成决死生。
甘霖三尺透，病体十分轻。
想见琴堂老，催诗意倍清。
早春忆微之
白居易（唐代）

昏昏老与病相和，感物思君叹复歌。声早鸡先知夜短，

色浓柳最占春多。沙头雨染斑斑草，水面风驱瑟瑟波。

可道眼前光景恶，其如难见故人何。
咎言
王守仁（明代）

正德丙寅冬十一月，守仁以罪下锦衣狱。省愆内讼，时有所述。既出，而录之。

何玄夜之漫漫兮，悄予怀之独结。严霜下而增寒兮，皦明月之在隙。风呶呶以憎木兮，鸟惊呼而未息。魂营营以惝恍兮，目窅窅其焉极！懍寒飚之中人兮，杳不知其所自。夜展转而九起兮，沾予襟之如泗。胡定省之弗遑兮，岂荼甘之如荠？怀前哲之耿光兮，耻周容以为比。何天高之冥冥兮，孰察予之衷？予匪戚于累囚兮，牿匪予之为恫。沛洪波之浩浩兮，造云阪之濛濛；税予驾其安止兮，终予去此其焉从？孰瘿瘰之在颈兮，谓累足之何伤？熏目而弗顾兮，惟盲者以为常。孔训之服膺兮，恶訐以为直。辞婉变期巷遇兮，岂予言之未力？皇天之无私兮，鉴予情之靡他！宁保身之弗知兮，膺斧锧之谓何。蒙出位之为愆兮，信愚忠者蹈亟。苟圣明之有裨兮，虽九死其焉恤！

乱曰：予年将中，岁月遒兮！深谷崆峒，逝息游兮；飘然凌风，八极周兮。孰乐之同，不均忧兮。匪修名崇仁之求兮，出处时从天命何忧兮！
山居 其三
蔡格（宋代）

观云听雨逐番新，清昼绿荫更可人。满眼个中无限趣，当窗憩久乐天真。
致政检法牛公挽章三首
曹彦约（宋代）

门户关州县，交游及弟昆。
每於尊俎后，窥见典刑存。
岂不昏姻重，常疏药石言。
矧闻丹旐发，心绪正沄沄。
偈
僧某（宋代）

一水吞空远，三峰峭壁危。猊台重拂拭，共喜主人归。
拟古 其三
张九成（宋代）

昔我窜横浦，佳致未易陈。偶经𥥈头宿，溪山妙入神。

烟波横小艇，疑是古玄真。逝言或生还，孤志良一伸。

别来已十载，念此渴生尘。何当携我辈，径往莫问津。

谨勿思高官，惊忧可悲辛。
折桂章首座近自双泉来因作句与之
释正觉（宋代）

家林稳卧一巢云，厌作梁家庵底宾。折桂手舒寒触月，衔珠眼合梦游春。

庭除不见雨华鸟，麋鹿能来呼谷神。五老芳邻归问讯，笑谈相对白头新。
次韵和景彝省闱宿斋二首
梅尧臣（宋代）

新月斜光依约见，夜蝉高树有时鸣。
曲眉不想西家样，馁腹还时二子清。
迭代物华何足较，古今荣辱岂须惊。
静来应觉能闲少，人事区区逐日生。
次韵当时官长院中三绝句 其二
廖刚（宋代）

檐鹊矜巢噪，桑鸠唤妇鸣。客愁饶饾饤，墙外卖花声。
湖居杂兴八首
白珽（元代）

相国平泉水竹居，吴山花石世间无。
游人马上休回首，一半春风在里湖。
【正宫】梁州令南
李子昌（元代）

芳草长亭露带沙，盼游子来家。翠消红减乱如麻，隔妆台慵梳掠掩菱花。
【赛鸿秋北】我这里望宾鸿目断夕阳下，盼情人独立在帘儿下。夜香烧祷告
在花阴下，喜蛛儿空挂在纱窗下。风儿渐渐吹，雨儿看看下，我这里受凄凉独坐
在孤灯下。
【汲沙尾南】云雨阻巫峡，伤情断肠人在天涯，锦字无凭虚度荏苒韶华。嗟
呀，春昼永朱扉半桠，东风静湘帘低挂。黛眉懒画，宫鸦鬓边斜插小桃花。
【脱布衫北】我这里冷清清无语嗟呀，急煎煎情绪交杂。瘦伶仃宽褪了绛裙，
病恹恹泪湿罗帕。
【渔家傲南】燕将雏逢初夏，梦断华胥，风弄檐马。空闲了刺绣窗纱，香消
宝鸭。那人在何处贪欢耍？空辜负沉李浮瓜。寂寞，厌池塘闹蛙。庭院里昼长偏
怜我，夜凉枕簟不见他。多娇姹，风流俊雅，倚栏干猛思容貌胜荷花。
【小梁州北】这些时云鬓松减了俊雅，玉肌削脂粉慵搽。上危楼盼望的我
眼睛花，空一带山如画，不由人情思在天涯。
【普天乐南】景凄凉人潇洒，何日把双鸾跨？奈薄情不寄鸾笺，相思句尽诉
与琵琶。弹粉泪湿香罗帕，暗数归期将这春纤掐。动离情征雁呀呀，无奈，无奈，
心事转加，对西风病容消瘦似黄花。
【伴读书北】短命乔才辜负了咱，恨不的梦里寻他。他那里偎红倚翠笑欢洽，
我这里情牵挂，不由人离恨泪如麻。
【剔银灯南】渐迤迪寒侵绣帏，早顷刻雪迷了鸳瓦。自恨今生分缘寡，红炉
畔共谁人闲话？店题罢，托香腮闷加，胆瓶中懒添温水浸梅花。
【笑和尚北】我、我、我，起初时且是敬他，他、他、他，间深也和咱罢，
我、我、我，离恨有天来大，他、他、他，不足夸。我、我、我，自详察，泪如
麻，自嗟呀，他无半点儿真实话。
【尾声南】重相见两意佳，庆喜传杯弄，气命儿看承胜似花。
推府韩公生日友人索赠
徐渭（明代）

羽觞荐寿俨瑶台，况复人从函谷来。两度关门占紫气，几年仙吏住蓬莱。

官庭草树宜春日，法座星辰接上台。更羡于公阴德在，高门留取傍云开。
送李深卿赴省试
喻良能（宋代）

事业平生在管城，策勋今日向神京。
区区一第慁子耳，要听胪传第一声。
七夕寄容舍人
陈子升（明代）

青山秋澹月初明，羽服临风望玉京。乌鹊桥前今夕酒，凤凰池上故人情。
呈吴门王治中元俞都中参政伯大孙先人同榜
方回（元代）

君家两参预，汉代韦平民。
留耕而耕存，惟有是以似。
乃祖忠文公，补天扶国是。
乃父敬愍侯，浮海将使指。
直谏炳遗藁，大节烨信史。
神游天地间，不亡何谓死。
先人前甲戌，忠文榜下士。
一升上云端，一沉堕井底。
老夫近乙亥，敬愍守吾里。
朱轓过桐江，共饮钓台水。
英英玉树郎，世济元凯美。
忠文既有孙，敬愍又有子。
邂逅忽相逢，不意闻正始。
贮胸逾万卷，运肘动百纸。
华年弱冠近，紧官半刺比。
长风破巨浪，未易测涯涘。
契好讵敢论，臭味差足恃。
异时吴阊游，小舟或一舣。
相门复生相，贻厥有如此。
乃知吾家儿，不过豚犬耳。
汾州道中
许珏（清代）

劫后哀鸿瘖不鸣，天涯极目泪纵横。山经积旱春无色，河咽残冰夜有声。

万里轮蹄消白日，几人肝胆为苍生。蹉跎未遂澄清志，何日驰驱报圣明？
移居鄂不草庐翁覃溪同年作诗见赠次韵奉答
朱圭（清代）

远游焦反巢，重载牛出泞。十年悔已迟，二尺檠可秉。

昔君抱一经，负郭无半顷。射艺纁襦单，崭角绿鬌立。

鷇音捷昆叫，童咏争春𥧃}。磷坚厉方须，翻水成已省。

枚赋子真皋，苏策我惭颍。心痗癸秋朏，思乐甲昼永。

窥园苞天葩，听潇远人境。朱弦未成声，雪萼正开岭。

合瑴两清越，联珠乍嘒耿。秕粟或飏前，金针实脱颖。

国香发韘觿，天爱夷暾炳。麻衣寒不掩，浆歠日愁并。

似甘决踵贫，不耻结驷骋。跫喜独逃虚，庚诺谁呼井。

幽居阅燧火，奇文露晶炯。俄闻排云泪，忽制追风影。

北空五花散，南徙八翮整。诗成鸡休购，语出粤佗警。

拥轩气如虹，穿榻学更静。蕙转誉髦乐，箠折不率屏。

高摩赤霄温，回翔玄阁泠。琅嬛启键闭，猎碣搜榛梗。

宵稽下太乙，晷较攀大丙。竿吹不自量，肉食久窃鼎。

圣恩鉴臣慵，史笔仗公等。具迩亶其然，如愿心所请。

新知艳种桃，旧雨忆卖饼。忘筌岂无鱼，断干尚有绠。

卅载但俯仰，万籁何疆町。三秋感月破，一梦怜裳褧。

学道守予雌，读书羡子猛。雕虫已袖手，集腋思挈领。

节三阐潜光，尺五求中景。咬根可素饱，醉心漫狂醒。

卜邻兄得同，纡辙子非迥。久要定忘形，薄酌差胜茗。
饯唐永昌赴任东都
李適（唐代）

闻道飞凫向洛阳，翩翩矫翮度文昌。

因声寄意三花树，少室岩前几过香。
次韵李舜臣 其一
陈璘（明代）

堂堂又赳赳，微子国应危。诸葛七擒日，陈平六出时。

威风万里振，勋业四维知。嗟我还无用，指挥且莫辞。
南塘曲
陆龟蒙（唐代）

妾住东湖下，郎居南浦边。闲临烟水望，认得采菱船。
移居甲子春作 其二
释古易（明代）

草屋频迁次，东风值早过。耳惭聋太晚，发喜白偏多。

潭静雁无影，春归莺自歌。浮生惟一笑，不必问如何。
诗二首
虎丘石壁鬼（唐代）

高松多悲风，萧萧清且哀。南山接幽垄，幽垄空崔嵬。

白日徒昭昭，不照长夜台。虽知生者乐，魂魄安能回。

况复念所亲，恸哭心肝摧。恸哭更何言，哀哉复哀哉。

神仙不可学，形化空游魂。白日非我朝，青松为我门。

虽复隔幽显，犹知念子孙。何以遣悲惋，万物归其根。

寄语世上人，莫厌临芳尊。庄生问枯骨，三乐成虚言。
和知命招晁道夫叔侄
黄庭坚（宋代）

过我诸公子，寂寥非世娱。
茶须亲碾试，酒可倩行沽。
日永乌皮几，窗寒竹火炉。
不来寻翰墨，僮仆解吴歈。
力仙 其一
徐积（宋代）

崆峒道人良多识，易以真为难以力。岂无群圣可相师，亦有一篇言道德。
和王景文 其二
张孝祥（宋代）

斯文到之子，砥柱阅颓波。致主规模别，伤时疾疢多。

大臣谗贾谊，逆旅欠常何。无路排阊阖，聊当扣角歌。
送何左王客游
陈恭尹（清代）

平生林下共幽期，至德如君是我师。一日未曾离奉养，十年不拟到城池。

贫当乱世娱心少，老畏名山入眼迟。暂脱彩衣行万里，春江杨柳绿丝丝。
乙酉仲春同侯广成先生入郡西诸山探梅游陟三日胜处略尽舟夜与研德云俱共读玻公梅花诗因次韵十首 其十
黄淳耀（明代）

溪桥踏月过山家，风露离披斗柄斜。半醉半醒疑梦寐，剩留清影付梅花。
初冬夜坐忆桐城山行
梅尧臣（宋代）

我昔吏桐乡，穷山使屡蹑。
路险独後来，心危常自怯。
下顾云容容，前溪未可涉。
半崖风飒然，惊鸟争堕叶。
修蔓不知名，丹实坼在荚。
林端野鼠飞，缘挽一何捷。
马行闻虎气，竖耳鼻息嗋。
遂投山家宿，骇汗衣尚浃。
归来抚童仆，前事语妻妾。
吾妻常有言，艰勤壮时业。
安慕终日间，笑媚看妇靥。
自是甘努力，於今无所慑。
老大官虽暇，失偶泪满睫。
书之空自知，城上鼓三叠。
自皋亭至吴门吊二大护法
汰如法师（明代）

病耳蚊过似走雷，杖行犹怯步难回。
一舠白水牵愁断，两束黄香拭泪开。
了悟世缘容直往，徘徊梦影或双来。
远公自看莲花漏，无复宗雷过讲台。
寿春进祝圣七首 从谏如流
贯休（唐代）

及霤龙鳞动，君臣道义深。万年轩后镜，一片汉高心。

北狄皆输款，南夷尽贡琛。从兹千万岁，枝叶玉森森。
钟蓉轩招饮湖上夜归
许正绶（清代）

高山流水几清讴，巴曲逢君不敢投。花气迎风湖上酒，虫声如敢客中秋。

依然夜得三分月，何处帘开十里楼。醉后关心东浙事，远传露布达星邮。
出微王峡读子厚诗恍然偶作二绝句
张嵲（宋代）

惊湍绝壁穷天险，山水如斯世莫知。
林邑峰峦瘴江水，发挥须待柳州诗。
水龙吟·被公惊倒瓢泉
辛弃疾（宋代）

被公惊倒瓢泉，倒流三峡词源泻。长安纸贵，流传一字，千金争舍。割肉怀归，先生自笑，又何廉也。但衔杯莫问，人间岂有，如孺子、长贫者。谁识稼轩心事，似风乎、舞雩之下。回头落日，苍茫万里，尘埃野马。更想隆中，卧龙千尺，高吟才罢。倩何人与问，雷鸣瓦釜，甚黄锺哑。
顾徵君家园诗八首 其八 其八拳石峰
林大春（明代）

选石玫瑰积，真成高士峰。洞云盘紫柏，溪月泛芙蓉。

宝气时能见，丹砂或自逢。何当访玄豹，从此驾苍龙。
清平乐（再次前韵）
周密（宋代）

晚莺桥噎。庭户溶溶月。一树湘桃飞茜雪。红豆相思渐结。

看看桃草平沙。游鞯犹未归家。自是萧郎飘荡，错教人恨杨花。
减字木兰花 杨花
葛秀英（清代）

柳绵如许。搅碎春魂漂泊去。风约萍开。一半相逢在水隈。

漫天飞舞。帘外斜阳黏忽住。咏絮无才。孤负东风为送来。
拟古八首
陈普（宋代）

人生不满百，常怀千岁忧。
往事云雨散，积意如山丘。
圣人已为土，土复成海流。
曷为梦寐中，常见孔与周。
霜隼下晴皋
佚名（唐代）

九皋霜气劲，翔隼下初晴。风动闲云卷，星驰白草平。

棱棱方厉疾，肃肃自纵横。掠地秋毫迥，投身逸翮轻。

高墉全失影，逐雀作飞声。薄暮寒郊外，悠悠万里情。
寄答桂府黄殿院
释希昼（宋代）

桂水在天末，登高生远思。
来书逢岁阙，去梦历峰危。
别浦珠全返，空台柏半衰。
诗成见新月，几负郡斋期。
艮止亭即事
薛季宣（宋代）

艮止危亭欲暮春，湖山江外翠眉颦。鸟啼夕月清歌扇，花发荒原闹舞裀。

吴老洞迷青草暗，陶公宅古绿萝新。怀归何日成归计，不忿端居作主人。
次韵陈汤卿
方岳（宋代）

括苍烟雨顶，客木晚巑屼。
家远书难到，云深梦亦寒。
僧邀携茗试，客许借诗看。
琴冷梅花月，何时为一弹。
西崦道友
文同（宋代）

西崦入深窅，幽茅藏隐仙。
虚窗画云篆，净几校灵编。
绝巘耸玉干，危岩泻珠涎。
相留饭青{左饣中辶右凡}，人世凡几年。
青黄二色二首
贾似道（宋代）

黄头青项销金翅，二色俱全便为最。
若还三件一齐生，鬭到秋深绝无对。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追
李纲（宋代）

登楼窥洞庭，沧波渺无际。波间起飞龙，惨澹带云气。

云雷倏变灭，天水共澄霁。矫首望君山，镜面青螺髻。
【仙吕】点绛唇_慢马四只粗
杨舜臣（元代）

慢马
四只粗蹄，一条乌尾，棕垂地。搭上鞍骑，二三百棍行三四里。
【混江龙】怎做的追风骏骥，再生不敢到檀溪。几曾见卷毛赤兔，凹面乌骓。美良涧怎敌胡敬德，虎牢关难战莽张飞。能食水草，不会奔驰，倦嘶喊，懒马店骤，曾几见西湖沽酒楼前系，怎消得绣毡蒙雨，锦帐遮泥。
【后庭花煞】叹梁园芳草萋，怕蓝关瑞雪飞。为爱背山咏，任教杜宇啼。空吃得似水牛肥。你可甚日行千里，报主人恩，何日把缰垂？
颂古十七首
释师观（宋代）

张打油，李打油，
不打浑身只打头。今朝有酒今朝醉，
明日愁来明日愁。
顾懋俭约看青墩荷花不得往
童珮（明代）

群玉峰西一片霞，游人为说是莲花。
可怜不得同船采，今夜秋江月自华。
鹧鸪天
胡翼龙（宋代）

六曲银屏梦隔云。半分莺影匣生尘。别来可是春愁觉，试著轻衫不贴身。

风月夜，短长亭。也须闻得子规声。归时莫看花梢上，但看芳洲绿浅深。
陈承事挽词
秦观（宋代）

明时就养寄淮壖，忽叹艅艎以柩旋。
八尺衣冠成绘事，百年风谊列幽鑴。
铭旌暮暗黄梅雨，乡路秋横碧玉夫。
遥想葬期豪杰会，高车连轸驻新阡。
次韵王定国湖上
刘挚（宋代）

君来惟有岸蒲青，落寞羁怀独此行。远浦自迷眷草色，绿阴初变夏禽声。

龟毛兔角知何物，鹏海鹪枝各有情。且共论文一樽酒，吴霜从向鬓间生。
秋日卢郎中使君幼平泛舟联句一首
皎然（唐代）

共载清秋客船，同瞻皂盖朝天。 ——卢藻

悔使比来相得，如今欲别潸然。 ——卢幼平

渐惊徒驭分散，愁望云山接连。 ——皎然

魏阙驰心日日，吴城挥手年年。 ——陆羽

送远已伤飞雁，裁诗更切嘶蝉。 ——潘述

空怀鄠杜心醉，永望门栏脰捐。 ——李恂

别思无穷无限，还如秋水秋烟。 ——潘述
同李员外贺哥舒大夫破九曲之作
高适（唐代）

遥传副丞相，昨日破西蕃。作气群山动，扬军大旆翻。

奇兵邀转群，连孥绝归奔。泉喷诸戎血，风驱死虏魂。

头飞攒万戟，面缚聚辕门。鬼哭黄埃暮，天愁白日昏。

石城与岩险，铁骑皆云屯。长策一言决，高踪百代存。

威棱慑沙漠，忠义感乾坤。老将黯无色，儒生安敢论。

解围凭庙算，止杀报君恩。唯有关河渺，苍茫空树墩。
真仙洞
陈藻（宋代）

洞里清溪可泛舟，入观洞府出高丘。
我聃尸解今还在，黄帝生高有此不。
滴乳解添无数巧，携灯何用不曾幽。
乾坤自大人身小，拳石空中作胜游。
中夜
弘历（清代）

中夜园林静，徘徊独散襟。漏声传阁上，蛩语咽墙阴。

化理惭无术，忧怀转不禁。松梢一片月，照我为民心。
送工泰发晦庵书院小学教谕
方回（元代）

翩然归去两芒鞋，朱子书堂小学斋。
好向四书寻骨髓，敢辞五学役筋骸。
晦传可是终无愧，遁筮谁知晚□佳。
前哲持身但如此，知时岂不有吾侪。
生查子
辛弃疾（宋代）

去年燕子来，帘幕深深处。香径得泥归，都把琴书污。

今年燕子来，谁听呢喃语。不见卷帘人，一阵黄昏雨。
谒苏子瞻因寄
孔武仲（宋代）

华严长者貌古奇，紫瞳奕奕双眉垂，
颜如桃花两侍儿，问其姓名自不知。
嗫嚅欲吐新奇词，岂亦有虎来护持。
维摩高卧尽不应，蓬山藏史策马驰。
三豪兀坐浑如痴，错认醍醐是酒卮，
谁将此景付画师。
同友人吊江淹墓
侯体随（清代）

江淹富文藻，梦花结思深。所惜历乱朝，众口甚铄金。

赋成恨与别，生死友朋心。更忆狱中书，涕泗忽沾襟。

千载倏忽度，棘荆生古墓。土黝草芽青，东风吹老树。

我携良友来，慷慨悲其遇。村剧奏嘈杂，新碑镌谬误。

毋乃冢中人，泠然嗤而怒。
题秋堂四兰 其四 雪
释绍昙（宋代）

幽石封白，深林掩芳。隐德不耀，何矜色香。
泗州僧伽塔
苏轼（宋代）

我昔南行舟击汴，逆风三日沙吹面。
舟人共劝祷灵塔，香火未收旗脚转。
回头顷刻失长桥，却到龟山未朝饭。
至人无心何厚薄，我自怀私欣所便。
耕田欲雨刈欲晴，去得顺风来者怨。
若使人人祷辄遂，告物应须日千变。
我今身世两悠悠，去无所逐来无恋。
得行固愿留不恶，每到有求神亦倦。
退之旧云三百尺，澄观所营今已换。
不嫌俗士污丹梯，一看云山绕淮甸。
题金绘友江声草堂图 其二
柯煜（清代）

隔岁逢君又拍肩，苍茫归梦忆江边。白虾紫蟹红莲米，横系松根听雨船。
诉衷情·凭觞静忆去年秋
晏几道（宋代）

凭觞静忆去年秋，桐落故溪头。诗成自写红叶，和恨寄东流。
诗脉脉，水悠悠。几多愁。雁书不到，蝶梦无凭，漫倚高楼。
王秀才自越见寻不遇，题诗而回，因以酬寄
许浑（唐代）

南斋知数宿，半为木兰开。晴阁留诗遍，春帆载酒回。

烟深扬子宅，云断越王台。自有孤舟兴，何妨更一来。
扇子诗
李石（宋代）

吐火生热风生凉，自家富贵他人忙。
不为求蛇熏老鼠，翻成打鸭惊鸳鸯。
登大岭山感怀
陈国是（明代）

绝壁崚嶒雾泽深，巨灵仙掌擘千寻。缘崖震色鼋鼍窟，坐石惊千虎豹林。

落落断碑从藓蚀，累累荒冢尽蹄涔。河山满眼俱陈迹，把酒临风对夕阴。
围中堕马伤足方愈牙痛累日
赵万年（宋代）

虏骑塞东津，迍邅困此身。
足伤方复步，牙痛又摇龈。
忍见胡尘暗，俄惊岁事新。
龙钟三十九，碌碌度青春。
郊行 其二
潘牥（宋代）

衰病逢行健，归途未寂寥。晚山青泼眼，早稻绿平腰。

林旧藏僧寺，溪新架石桥。松阴田舍古，小立听鸣蜩。
次韵酬杳仲文春日宴集
项安世（宋代）

步屧随春亦偶来，堂前双燕莫深猜。
明年我自沧浪去，无限人从紫陌回。
宝扇临风听曲度，绣帘低日看花开。
一尊幸许陪诸老，急拍深杯未用摧。
先人尝宰贵池今二十五年矣舟行经此不胜黯然
蔡戡（宋代）

夜泊贵池口，此情殊黯然。
思亲空有泪，感旧不成眠。
棠舍清阴在，桐乡旧政传。
终天成永感，忍听蓼莪篇。
诫外甥书
诸葛亮（两汉）

夫志当弃高远，慕先贤，绝情欲，弃凝滞，使庶几之志，揭然有所弃，恻然有所感；忍屈伸，去细碎，广咨问，除嫌吝，虽有淹留，何损于美趣，何患于不济。若志不强毅，意不慷慨，徒碌碌滞于俗，默默束于情，永窜伏于凡庸，不免于下流矣！
望江南（茶）
吴文英（宋代）

松风远，莺燕静幽坊。妆褪宫梅人倦绣，梦回春草日初长。瓷碗试新汤。

笙歌断，情与絮悠扬。石乳飞时离凤怨，玉纤分处露花香。人去月侵廊。
杂诗，己卯自春徂夏，在京师作，得十四首 其一
龚自珍（清代）

少小无端爱令名，也无学术误苍生。白云一笑懒如此，忽遇天风吹便行。
南歌子 邳州道中寄怀湘君四嫂
吴尚憙（清代）

暖护桃花蕊，寒飘燕子翎。东风吹梦似浮萍。且把一衾愁绪、伴吹莺。

月影摇山店，垂丝拂驿亭。凄凉谁识此时情。索向客窗寻句、寄惺惺。
与处庆老若圭游雪窦杖锡二首
陈著（宋代）

有意西游万玉峰，往来何可太匆匆。
知心能几片云外，回首应匆明月中。
争供粟泥怀太白，终留梨实待兴公。
从今若枉诗相问，我住丹霞水竹丛。
张仪楼
岑参（唐代）

传是秦时楼，巍巍至今在。楼南两江水，千古长不改。

曾闻昔时人，岁月不相待。
题山寺
释绍嵩（宋代）

江上山头寺，阴阶竹扫苔，
舟横渔唱晚，松暮鹤飞回。
野渡花争发，春荷叶半开。
嬉游不可极，留眼要重来。
洞庭竹枝词
张芬（清代）

月断浮梁路几重，
可怜家傍最高峰。
如何一个团圞月，
半照行人半照侬。
箫鼓曲
沈辽（宋代）

乐不在欢合，悲不在生离。感此箫鼓曲，已堪华发衰。

月明大堤路，雨暗浙江西。狼籍一杯酒，凄凉千里期。

谁言天涯恨，逸韵起相思。清角竟不返，悒然心不怡。
矴斋独坐怀兄弟
张舜民（宋代）

并桥冰乍泮，隔岸柳初黄。
河上春犹浅，天涯日渐长。
平时好行乐，往事入思量。
最恨三年别，应添两鬓霜。
再和
韦骧（宋代）

楼号朝京人未归，浮云蔽日雨霏微。静论国手饶棋路，閒喜官身著道衣。

心慕孟轲潜养浩，年过蘧瑗久知非。随时觞咏聊同乐，全胜区区竞巧机。
寄龙游洪茂宰
吴与弼（明代）

沙头倾盖重青年，别后重歆单父贤。好看岁寒冰雪表，管教松柏转巍然。
题诸衡伯湘中纪行稿
张洵佳（清代）

人生生落古人后，往往死出古人先。惟有郁勃恢奇之著作，乃人星斗日月相盘旋。

卓哉弇州有诗伯，精诣直造青莲仙。吮笔哦诗数十载，忽然飞去苍梧之野九嶷巅。

划然长啸秋空碧，仙心诗意同翩翩。有时淋漓酣醉写，胸臆浩然之气淩空直泻如奔泉。

有时离别道悲愤，又如湘灵鼓瑟弦柱声呜咽。左携浮邱袖，右拍洪崖肩。

不交今人交死友，独为老髯生日开琼筵。遍游衡岳来梁苑，示我一卷琳琅编。

三湘七泽供吞吐，咀而味之令我流馋涎。信于此道肱三折，格调应在唐人前。

愿书万本诵万遍，附君之诗寿世一千年。
自题鹭鹚画扇
夏子龄（清代）

露冷霜寒不自知，云飞水宿度委蛇。于今不是乘轩鹤，那有缁尘浣素丝。
游云台寺观梅
陈宓（宋代）

春风日夜晓清真，不惜天香染世尘。
寄语山僧休书扫，石间留取作毡茵。
赠段琴 其一
沈说（宋代）

我琴未弦时，浑然心与耳。自从识开指，反为琴所使。
宫词
宋白（宋代）

南内天花照从官，上皇春醉圣情欢。
月中间说骊山事，笑向将军道阿瞒。
次韵苏粹之发干见赠二首
李弥逊（宋代）

漂泊音书断，艰难会合迟。
那知休老地，却数别君时。
岁晚商山寂，天寒梦水悲。
无言一杯酒，怀抱各相知。
奉和圣制花萼楼下宴应制
张说（唐代）

万心翘乐宴，三舍缓昌时。山接夏云险，台留春日迟。

节移芳未夏，兴隔赏仍追。醉后传嘉惠，楼前舞圣慈。

皇恩与时合，天意若人期。故发前旬雨，新垂湛露诗。
次韵方教采芹亭
方岳（宋代）

默坐焚香尽自佳，莫随俗眼乱空花。
古今人物不相及，元只中间隔一些。
留题澹岩
张滉（宋代）

天然一穴透融光，广阔能容万顷篁。
翻念尘寰苦炎热，人人付与一襟凉。
菩萨蛮 为徐东园写梅竹便面
郑兰孙（清代）

江南江北春光好。一枝岭上开偏早。占得众芳先。凌寒瘦影妍。

罗浮清梦足。翠倚琅玕玉。写向画中看。香飞上笔端。
颂古一百首
释智愚（宋代）

各将财本去经营，上国如天好趁晴。
未出门时先算帐，如何得到凤凰城。
十日取野菊泛酒
戴炳（宋代）

野径菊仍好，村垆酒亦嘉。未应今日蕊，便是背时花。

心在家千里，身犹客九华。官程难久驻，风雨暮山斜。
旅中岁除
邵雍（宋代）

比到明年无数刻，且令芳酒更斟回。
星杓建丑晦将尽，岁箭射斟春又来。
不用物情闲作梗，大都心绪已成灰。
浮名更在浮云外，瞬息光阴况便催。
七月四日避暑天界禧上人西庵号天祥
倪谦（明代）

西庵避暑远寻盟，洒面松风夹道迎。竹坞披襟毛骨爽，石床欹枕梦魂清。

庭前树古知僧腊，林下云閒识宦情。大地苍生望霖雨，凭谁呼起钵龙行。
长门怨
梁锽（唐代）

妾命何偏薄，君王去不归。欲令遥见悔，楼上试春衣。

空殿看人入，深宫羡鸟飞。翻悲因买赋，索镜照空辉。
寿星院观竹
邹浩（宋代）

祗园寂寞耸高材，自有鸾凰接翅来。回首壶觞散桃李，日斜风动使人哀。
司法曾子美新第荣归欲得余诗不敢效世俗谀语
李昴英（宋代）

里同清献久闻风，耿耿胸中便不同。
一疏叫云韦布日，大廷对策想输忠。
题张希颖筠坡图
章甫（宋代）

缘坡种竹自成趣，篮舆造门今有谁。
张侯好事果绝俗，因人隔江来觅诗。
披图识面恨不早，更爱诸公妙词藻。
繁霜密雪得天全，明月清风为君好。
易足堂前方欲栽，摩挲短轴心眼开。
忽思江南读书处，碧玉如椽归去来。
日暖万年枝
蒋防（唐代）

新阳归上苑，嘉树独含妍。散漫添和气，曈曨卷曙烟。

流辉宜圣日，接影贵芳年。自与恩光近，那关煦妪偏。

结根诚得地，表寿愿符天。谁道凌寒质，从兹不暧然。
题金陵杂兴诗后十八首
李琏（宋代）

长干小妇学吹箫，楼外闲风弄翠条。
近得广陵消息未，暮潮已过赤栏桥。
次韵避寇二首 其一
沈与求（宋代）

穷途厌迁次，岁晚惜分携。茅舍荒村北，柴门曲港西。

鸡豚暂同社，桃李旧成蹊。那得干戈定，浮家著两溪。
次韵杨廷秀郎中游西湖十绝
喻良能（宋代）

萧萧竹径细通幽，小刹明窗瀹茗瓯。
夏木阴阴可人处，黄鹂飞上碧枝头。
春词
李建勋（唐代）

日高闲步下堂阶，细草春莎没绣鞋。

折得玫瑰花一朵，凭君簪向凤凰钗。
题城南书院三十四咏
张栻（宋代）

无言桃李也成阴，叶底黄鹂自好音。
一缕炉烟清昼永，韦编卷罢短长吟。
故人来自舂陵出示初寮翰墨感时怀旧辄为长句
吴可（宋代）

先生视草白玉堂，文章一出自名世。
分光莲烛真为荣，拭吐龙巾何足拟。
艮岑夜召趋伸霄，怜我婆娑百僚底。
紫禁欢传拜左辖，漫刺走贺城南第。
羸僮瘦马堂阶下，叹我粗官殊少味。
惊闻一麾出燕出，旌旌遽下云漠间。
睿思官曹方顾宠，笑我翻然归挂冠。
金兵南来郡国破，二圣北狩天步艰。
黎元鼎沸死乡土，士夫云扰奔荆蛮。
一人尝胆固不易，诸将束胸今何难。
朝来喜见舂陵客，问讯先生多翰墨。
怀古伤时初不忘，回首长安泪横臆。
君不见虎踞龙盘气象雄，王者都此成大功。
遥知庙堂有高论，似闻天跸移江东。
几年中兴要贤俊，颇怀仲父安东晋。
首尾吟 其三十三
邵雍（宋代）

尧夫非是爱吟诗，诗是尧夫让仆时。止会摇头道又错，奈何转仆复为非。

比图为家效功力，更却与物生瑕疵。失在知人不无过，尧夫非是爱吟诗。
鼠屡败吾书偶得狸奴捕杀无虚日群鼠几空为赋
陆游（宋代）

服役无人自炷香，狸奴乃肯伴禅房。
书眠共藉床敷暖，夜坐同闻漏鼓长。
贾勇遂能空鼠穴，策勋何止履胡肠。
鱼餮虽薄真无媿，不向花间捕蝶忙。
人日重宴大明宫赐彩缕人胜应制
沈佺期（唐代）

拂旦鸡鸣仙卫陈，凭高龙首帝城春。千官黼帐杯前寿，

百福香奁胜里人。山鸟初来犹怯啭，林花未发已偷新。

天文正应韶光转，设报悬知用此辰。
杨柳枝
刘禹锡（唐代）

城外春风吹酒旗，行人挥袂日西时。
长安陌上无穷树，唯有垂杨管别离。
病中作
陆游（宋代）

此事明明在默存，一身元有一乾坤。
不忧竖子居盲上，已见真人出面门。
力守谁能发底火？深潜自足美灵根。
用功若到无功处，千载乘云不足言。
颂古十八首
释师一（宋代）

一著机先用得亲，可怜穷子眼无筋。
须知八法论书处，前箭犹轻后箭深。
送处道
李石（宋代）

上马挑书束破裘，宦情薄处不宜秋。
二年拄笏山虽好，十舍浣花江合流。
此处移文寻旧社，尚因奇字忆方舟。
西川傥有东来雁，莫道曾无截镫留。
浪淘沙·挽鹤巢
魏元戴（清代）

事去病支床。云树相望。章流剑合作重阳。破涕为欢成永诀，此恨茫茫。

局局愿丰庄。鬓点新霜。九霄弧矢失天狼。一息尚存争气数，万劫难荒。
太尉镇洮军节度使同知枢密院事种公
靖康小雅（宋代）

壮哉此翁，谋深气劲。
终始一节，佑我三圣。
百战之余，所料必胜。
提师入援，敌讋威令。
叠尽良策，众莫之跌。
割地增币，强邻益横。
万里长城，恃为藩屏。
倏嗟不录，乱何有定。
旌旗无光，兵民凄哽。
余烈昭昭，方求独盛。
马死答刘先之
刘攽（宋代）

马恶忧败群，马死遂徒步。始知恶有用，但愧非善御。

未能弃山野，不得事篮舆。犹当谋款段，尚取州里誉。
庄居寄友人
李之仪（宋代）

槐黄时节早相期，留滞田园阻暂依。闻道程文太超轶，却因诗句接光辉。

君能活计如公理，我愧生涯负表微。已向青山托遗老，不应专有谢玄晖。
庄居值雨偶得十诗示秦处度 其四
李之仪（宋代）

平生三四友，一一人中英。况逢不世主，唾手可太平。

参差十年间，契阔而死生。相见复何语，但有泪如倾。
绍兴庚午某与安成刘逢辰秋闱同荐逢辰四子伯
周必大（宋代）

鹿鸣旧籍晚重看，翰墨场中兴久阑。
同榜诸郎皆举首，老夫安得不衰残。
舟次卷雪楼四首
陶梦桂（宋代）

生怕老来先告老，却於闲处不禁闲。
不将黄卷遮双眼，便卷朱帘看远山。
鹤
宋无（元代）

毛骨珊珊白雪清，千年世上顶凡成。
晴飞碧落秋空阔，露立瑶台夜月明。
仙岛云深归有信，天坛花落步无声。
时业华表何人识，依旧翻身上玉京。
春晴泛湖入城
陆游（宋代）

春色初回杜若洲，隔烟时见矫轻鸥。
嵩云缑月年年梦，楚柁吴樯处处愁。
鱼跃银刀论网买，酒倾绿蚁满杯浮。
前生杜牧吾身是，又向江南遍倚楼。
醒起独酌怀友
李群玉（唐代）

西风静夜吹莲塘，芙蓉破红金粉香。摘花把酒弄秋芳，

吴云楚水愁茫茫。美人此夕不入梦，独宿高楼明月凉。
送蔡京
贾岛（唐代）

跃蹄归鲁日，带漏别秦星。易折芳条桂，难穷邃义经。

登封多泰岳，巡狩遍沧溟。家在何林下，梁山翠满庭。
王丞相荆公挽词二首 其二
郭祥正（宋代）

公在神明聚，公亡泰华倾。文章千古重，富贵一毫轻。

若圣丘非敢，犹龙耳强名。悲风白门路，啼血送铭旌。
寄白云社诸丈
陶益（明代）

耆德云中会，贤声天下闻。酒添南海郡，诗续北山文。

鹤驾思殊切，霓旌望每勤。何时聊恣访，遍识紫阳君。
客邸纪怀
金应澍（清代）

半生辛苦走风尘，自笑仍为万里身。岭外久羁游宦客，梦中犹是少年人。

诗多古意难谐俗，花到炎荒不断春。迥忆江南好风景，老渔相约共垂纶。
八六子·如花貌
柳永（宋代）

如花貌。当来便约，永结同心偕老。为妙年、俊格聪明，凌厉多方怜爱，何期养成心性近，元来都不相表。渐作分飞计料。
稍觉因情难供，恁殛恼。争克罢同欢笑。已是断弦尤续，覆水难收，常向人前诵谈，空遣时传音耗。漫悔懊。此事何时坏了。
再和时习五章取礼记一句·王制习乡上齿
袁甫（宋代）

复礼工夫本易成，此心对越只寅清。
居乡上齿家常饭，此道于今晦不明。
七年元日对酒五首
白居易（唐代）

庆吊经过懒，逢迎跪拜迟。不因时节日，岂觉此身羸。

众老忧添岁，余衰喜入春。年开第七秩，屈指几多人。

三杯蓝尾酒，一碟胶牙饧。除却崔常侍，无人共我争。

今朝吴与洛，相忆一欣然。梦得君知否，俱过本命年。

同岁崔何在，同年杜又无。应无藏避处，只有且欢娱。
宿桂阳道中石燕馆次沈仲律韵三首 其一
王缜（明代）

暂停石燕馆，试问桂阳州。稻引沟分径，山围水曲流。

飞鸿何处没，羸马几时休。今古闲来往，高歌欲白头。
山中 其二
方岳（宋代）

茅葺山堂竹打篱，尚馀老鹤共襟期。一生朝市几何日，五亩园林都是诗。

身后谁浇胸磊磊，命中不带印累累。薄田有秫聊堪酿，尽足秋崖作受持。
梦行云
吴文英（宋代）

簟波皱纤縠。朝炊熟。眠未足。青奴细腻，未拌真珠斛。素莲幽怨风前影，搔头斜坠玉。

画阑枕水，垂杨梳雨，青丝乱、如乍沐。娇笙微韵，晚蝉理秋曲。翠阴明月胜花夜，那愁春去速。
元日寄成父四首 其一
赵蕃（宋代）

旧时元日羡吾庐，称寿献觞欢有馀。今日儿曹还效我，凄然事忆十年初。
松
陆肱（唐代）

雪霜知劲质，今古占嘉名。断砌盘根远，疏林偃盖清。

鹤栖何代色，僧老四时声。郁郁心弥久，烟高万井生。
尹少稷寄顾渚茶
曾几（宋代）

骎骎要路津，旧日水南人。
尚记茶山老，能分顾渚春。
江淮劳庙算，河路暗胡尘。
忧国惟生睡，降魔固有神。
子永弟寄都下大雪律诗
李洪（宋代）

快雪频占瑞，饕风并助豪。
白银天上阙，组练浙江涛。
拓地龙沙远，瞻山群玉高。
齐宫延孟叟，楚些诵离骚。
绝塞绵应折，深闺蠒独缫。
半穿东郭履，尽落汉臣旄。
光射埋丰劒，铦藏切玉刀。
月楂迷犯斗，嵌洞漫寻嶆。
禅几巾翻氎，书帷册散条。
诗盟频败北，酒醵屡逋逃。
客去毡铺坐，梅颦萼尚雕。
圆坛足珪邸，夜猎满弓韬。
阿阁来仪凤，沧溟复断鳌。
三英陪兔苑，五骑聚神皋。
蠖屈深拳跼，龟肠更郁陶。
乌饥声嚄嚄，狐听响溞溞。
渔父拥蓑笠，园公扶桔槔。
翩翾振鹭集，排拶孔鸾翱。
内集诗联谢，回风舞逐曹。
鹄鲜形诮鹜，狐白袖垂羔。
素发瞻商皓，粉袍踵弁髦。
蓝关无去马，剡曲有回舠。
佛刹璎鬘坠，仙庭鹳鹤号。
寂寥閒自适，澹泊喜相遭。
目眩花空委，头童手独搔。
观空翻贝叶，瀹茗侍方袍。
家窭羹忧絮，宾稀釜肯轑。
投入真拱璧，属和秃纖毫。
梦到湖边寺，重寻观里桃。
东郊宜择胜，联骑许追遨。
从军行七首·其四
王昌龄（唐代）

青海长云暗雪山，孤城遥望玉门关。
黄沙百战穿金甲，不破楼兰终不还。(不破 一作：不斩)
偈
释惟白（宋代）

过去已过去，未来且莫算。正当现在事，今朝正月半。

明月正团圆，打鼓普请看。
沧浪波
杨基（明代）

入苑绿泱泱，縠纹融暖光。
东风吹白浪，照见赤龙堂。
龙堂负贝阙，阴火春波热。
鲛人卖髯绡，夜夜唱明月。
阮郎归（海岱楼与客酌别作）
米芾（宋代）

双双鸳鸯戏苹洲。几行烟柳柔。一声长笛咽清秋。碧云生暮愁。

一月挂，绮霞收。浦南人泛舟。娟娟何处烟明眸。相望徒倚楼。
晚春登大云寺南楼赠常禅师
白居易（唐代）

花尽头新白，登楼意若何？
岁时春日少，世界苦人多。
愁醉非因酒，悲吟不是歌。
求师治此病，唯劝读楞伽。
三山寺戏堂头僧二首
曾丰（宋代）

昼热催三伏，宵凉报五更。
钟鸣尘外响，犬吠世间声。
强聒蛙鸣雨，譸张鸟噪晴。
黎明重睡熟，栩栩梦魂清。
正月晚访梅
张侃（宋代）

墙隈杨柳已垂丝，岸北梅花始着枝。风掠晴香觅诗句，容渠开晚占春时。
登望云亭
吴芾（宋代）

记得来时上此亭，亭荒有景亦徒清。
如今亭与景俱胜，水倍秀兮山倍明。
和用之题剡雪 其一
舒岳祥（宋代）

鲈鱼未上夜潮回，吹笛蓬窗古岸隈。谁遣戴公山上住，两回牵帅子猷来。
次韵子瞻初出颍口见淮山
苏辙（宋代）

清淮此日见沧浪，始觉南来道路长。
窗转山光时隐见，船知水力故轩昂。
白鱼受钓收寒玉，红稻堆场列远冈。
波浪连天东近海，乘桴直恐渐茫茫。
贺新郎 寄兴呈蘧庵先生用溪南词韵
陈维崧（清代）

一事然乎否。忆宵来、朦胧枕上，南柯出守。碎语幽禽催梦醒，花影半楞还有。

喜床下、浊醪盈缶。一卷乌丝饶寄托，怪时人、只道填词手。

说诗者，固哉叟。

虎头骨相吾甘后。更何烦、君平季主，推辰算酉。但得千秋传好句，莺嘴啄花红溜。

也抵得、腰悬金斗。此意可怜还可笑，笑何年、碧海骖鸾走。

仙路杳，缘难偶。
途中作
彭汝砺（宋代）

清晨四句偈，午夜一炉香。有见即心境，无时非道场。

华夷初一致，彼是两兼忘。
有怀潘子真
谢薖（宋代）

冲和庵里潘居士，旅食京城久不还。玉唾银钩长在眼，瑶林琪不未承颜。

大门曾是郑严辈，吾子却居夷惠间。想见红尘车马底，梦魂随雁过西山。
客盂，盂有问余于右元者，右元占韵复之，阿好过情，遂如韵自遣
傅山（清代）

扬雄拟我槐非伦，况复无才撰《美新》。
什一懒营虚笑鬼，寻常守辱失钱神。
生憎褚彦兴齐国，喜道陶潜是晋人。
破衲黄冠犹末死，还因邻里问僧珍。
天聪洞
郭君举（宋代）

混沌何年凿，天聪亦强名。
我疑龙窟宅，人说鬼经营。
梯向岩边接。云从洞里生。
此行顽健甚，脚力十分轻。
夏初湖村杂题
陆游（宋代）

幽禽两两已成巢，新竹森森渐放梢。
稻垄作陂先蓄水，野堂防漏却添茅。
溪庵放言十首
刘克庄（宋代）

林处士功行满，谯先生须眉苍。
见说两川丧乱，不知二叟在亡。
信安郡夫人挽词二首 其一
孙觌（宋代）

蝉联女公子，汤沐郡夫人。籍著金闺密，纶褒衮字新。

千葩朝阆苑，双剑化平津。唧唧虫吟夜，梁空落暗尘。
登四面云山亭子六韵
弘历（清代）

跋马遵崎栈，枫香路几盘。忽看一笠近，俨㨿万螺端。

夏似将秋易，心因纵目宽。奇峰云四宇，活画树千峦。

避暑最高处，披襟生峭寒。青瑶蔚远近，何必缀棱丹。
赠藤州太守孙周伯原公诗
吴伯宗（明代）

圣主兴鸿业，高贤际盛时。明良千载会，精白一心为。

昔者邦初造，超然识独奇。飞章腾制阃，流誉霭京师。

遂有公车召，俄蒙国士知。布衣侔相任，大篆赞皇基。

白日青龙殿，丹霄紫凤仪。马周方谏切，邓禹即名垂。

侍从恩殊渥，优游诏许辞。全身兼宠辱，厉操不磷缁。

分已安蓬室，心犹恋赤墀。刍荛终有献，葵藿岂忘私。

荡荡经纶语，明明画一规。匪为干利禄，直欲佐雍熙。

天宇新无战，风云定有期。隼飞仍华岳，鲲化必天池。

行色春将近，长歌计未迟。清江催画鹢，上苑听黄鹂。

阊阖金门启，蓬莱彩仗移。眷应深自昔，恩益重于斯。

姻序连中表，樽醪惜别离。赠言冰雪里，愿保岁寒姿。
大王峰
陈普（宋代）

统摄群峰占水湄，长如翼德断桥时。
恶声联断仙灵耳，赤帻空汗百世师。
鹊桥仙（寿帅守硕人并引）
熊以宁（宋代）

某窃承帅阃太硕人顷自仙班，来瑞人世。诞弥喜届，庆颂骈臻。某仰讠乇门墙，用伸庆贺。辄成小词一，寄声鹊桥仙。僭易尘献，上祝椿鹤之算。伏惟懿慈，特赐采览。门下士姓某惶恐再拜上。

隐君仙裔，帅垣佳配。谁似硕人清贵。几番鸾诰自天来，森绿绶、彩衣当砌。
莲开十丈，蓂留十荚，迟十日、瑶池秋至。殷勤祝寿指蟠桃，更重数、三千馀岁。
秋深闲兴
韩偓（唐代）

此心兼笑野云忙，甘得贫闲味甚长。病起乍尝新橘柚，

秋深初甚旧衣裳。晴来喜鹊无穷语，雨后寒花特地香。

把钓覆棋兼举白，不离名教可颠狂。
五月十六夜病中无聊起来步月五首 其五
杨万里（宋代）

道是月明星便稀，阿瞒此句未为奇。今宵斗柄也不见，一镜孤光天四垂。
嵯峨岭
张澄（宋代）

晨登嵯峨岭，危欲搏春冥。安得秦六甲，锤凿使之平。
宿包山杨明府宅
方回（元代）

十年共艰难，老友杨明府。
贤令实所赖，拙守何足数。
尚忆纷纭初，天地沸鼙鼓。
穷山古未见，倏忽集万马。
家财吝不捐，宁保杀与掳。
公一无所爱，什器亦遭斧。
我书寄歙山，万卷弃草莽。
即令两秃翁，衣破缺纫补。
独有浩然气，依旧塞□□。
□□白云村，连榻晓共语。
山中杂言
吴锡畴（宋代）

老作山翁行辈人，素衣曾不化京尘。
只应猿鹤无惊怨，从自龙蛇有屈伸。
投子山
刘兴言（宋代）

三雄分汉鼎，郊野战群龙。
将军偶败北，投子空山中。
宫词 其九十九
周彦质（宋代）

楼殿亭台处处通，花光柳色共溟濛。苑东即出横门道，已觉仙凡路不同。
林贵文买牡丹见赠至彭村偶题
辛弃疾（宋代）

宝刀和雨剪流霞，送到彭村刺史家。
闻道名园春已过，千金还买暨家花。
晚兴
陆游（宋代）

身如病鹤谢樊笼，白尽衰髯脸尚红。
蒲苇陂塘新涨後，梧楸门尚夕阳中。
遗名要耐千年看，快饮方夸百榼空。
造物闵怜君会否？放教折臂老新丰。
落帽山
华镇（宋代）

落帽山头雨脚长，消愁还是感河阳。劳歌不解凄凉意，小饮难投酩酊乡。

共恨今秋辜綵菊，相期来岁沃霞觞。须知四美人间少，一笑千金未易偿。
偈颂七十八首
释正觉（宋代）

吾家种草古今难，针鼻才分度线端。
混处相期君把手，到时不与汝同盘。
却来大用纵横是，向去全功转侧看。
底事要凭师印可。轮回生死不相干。
感遇诗三十八首 其二十九
陈子昂（唐代）

丁亥岁云暮，西山事甲兵。赢粮匝邛道，荷戟争羌城。

严冬阴风劲，穷岫泄云生。昏曀无昼夜，羽檄复相惊。

拳局竞万仞，崩危走九冥。籍籍峰壑里，哀哀冰雪行。

圣人御宇宙，闻道泰阶平。肉食谋何失，藜藿缅纵横。
题义门胡氏华林书院
王浻（宋代）

桃李清明旧著地行，门旌高映诜堂。
乌衣里巷钦风化，曲水杯盘乐羽觞。
客馆早邻徐孺宅，仙居今似武夷乡。
家声传得缃缣事，后裔扬名道更光。
补周礼九夏系文 其九 骜夏
皮日休（唐代）

桓桓其圭，衮衮其衣。出作二伯，天子是毗。桓桓其圭，衮衮其服。

入作三孤，国人是福。
答寿诗
陈造（宋代）

感念垂弧日，无成忽老衰。
尚须庚癸诺，可讳甲辰雌。
但有散人传，难胜幼妇辞。
呼兄张座右，言配蓼莪诗。
鹿伯可郎中园池杂咏·松岭
楼钥（宋代）

翠云深处曳枯筇，插碧堂堂十八公。
全似华阳隐君子，挂冠归去听松风。
【仙吕】翠裙腰　闺思
朱庭玉（元代）

雨余花落莓苔地，巢燕啄香泥，柳绵点水浮萍碎。景迟迟，秋千斜挂彩绳低。
【金盏儿】启朱扉，出兰闺。晚来闲立东风外，肠欲断，恨无极，情未已。
秋水摇光凝泪眼，远山无色淡愁眉。
【绿窗愁】郁闷长萦系，鬼病厮禁持。即渐里衣宽削玉肌，争表人憔悴。别
后关河万里，惊梦断，雁书稀，谁琐雕鞍不放归？
【赚煞】有人来，知端的，谁似你个薄情下得？长醉青楼眠翠馆，镇追陪越
艳吴姬。唱道暮乐朝欢，须有更阑管弦息。酒醒梦回，香消灯暗，甚不听晓风残
月子规啼。
与建子振孙登千峰榭观乌龙雪
陆游（宋代）

二樨慧堪怜，犹赊志学年。
能抛竹騕褭，来看玉蜿蜒。
百念宽身後，余生慰眼前。
善和书幸在，它日要人传。
阮郎归（舟中作）
刘将孙（宋代）

斜阳江路柳青青。传杯那放停。上船不记送人行。南风吹酒醒。

江曲曲，路萦萦。月明潮水生。送将残梦作浮萍。角声何处城。
叠韵和霞举并视颖叔 其二
谢章铤（清代）

劣性少面交，歧途任腹笑。龙伯不量力，六鳌引巨钓。

觥觥嵇吕徒，惨惨苍蝇吊。快彼汗漫游，塞我混沌窍。

新觞续古欢，虚囷望义粜。离合家国心，对镜懔孤照。

同为关山客，忽骇东门啸。
宿栖云阁
马庸德（清代）

夙闻苍山好，今卧苍山云。苍山十九峰，峰峰郁氤氲。

客子见山色，山意如相亲。况向山中宿，湿翠披纷纷。

薄暮日将落，霞起珊瑚殷。二更挂海月，清光望无垠。

夜深方假寐，石壁天鸡闻。扶桑倏倒影，小阁浮金轮。

偶作名山游，忽与下界分。愿得十日住，洗此千斛尘。

结念在丘壑，企慕匪仙真。会当谢人事，相从猿鹤群。
新秋寄怀顾顾山孝兼
沈梧（清代）

一年容易秋风起，两地相思两不知。鸿爪空留泥上雪，驹光催作鬓边丝。

他乡落寞皆无妇，故国遥怜各有儿。休笑还家消息断，捣衣声里忆归期。
山居遣兴四首 其一
李纲（宋代）

偶向忙时乞得身，山居岑寂绝比邻。雀罗可设门无客，酒盏频倾句有神。

隐背时烦木童子，伴眠犹有竹夫人。苍生未定郊多垒，敢向长沮与问津。
宿沓垄柬胡敬萧翀钟祥
刘崧（元代）

夜宿沓垄西，衡茆荫平麓。起视虎鼻峰，岧峣月中绿。

悬岩引列宿，积水带横陆。山鸟时一鸣，回风应虚谷。

庭寒翳华灯，露下响丛竹。朋情遂欢洽，世事伤否蹙。

清游契寤寐，往事成昔宿。北岩有奇石，东园饶佳木。

明当扣萝扃，振舄骋遐瞩。复恐惊尘飞，幽栖未能卜。
谁谓
张镃（宋代）

谁谓閒无呈，閒中事日生。
和香雕印脱，记石假云名。
水取从龙井，花移自马城。
若将朝市比，忙处却多争。
送残秋
杨万里（宋代）

梦游帝里送残秋，重九真为帝里游。
十月初头方赐对，痴儿枉却一生愁。
大风
范成大（宋代）

春晴虽好恨多风，到眼花枝转眼空。
晴不与花为道地，争如云淡雨蒙蒙。
僻居秋思寄友人
伍乔（五代）

门巷秋归更寂寥，雨馀闲砌委兰苗。
梦回月夜虫吟壁，病起茅斋药满瓢。
泽国旧游关远思，竹林前会负佳招。
身名未立犹辛苦，何许流年晚鬓凋。
渔家傲·三十年来无孔窍
黄庭坚（宋代）

三十年来无孔窍，几回得眼还迷照。一见桃花参学了。呈法要，无弦琴上单于调。
摘叶寻枝虚半老，看花特地重年少。今后水云人欲晓。非玄妙，灵云合被桃花笑。
寄羽林卢大夫将军
无可（唐代）

将军直禁闱，绣服耀金羁。羽卫九天静，英豪四塞知。

望云回朔雁，隔水射宫麋。旧国无归思，秋堂梦战时。

门风荀氏敌，剑艺霍家推。计日旌旄下，萧萧万马随。
赠草庵禅师
王禹偁（宋代）

阳山山下草庵深，寂寂香灯对远岑。
莫怪相看总无语，坐禅为政一般心。
立春有感
晁公溯（宋代）

岁尽无人访汴州，东风应到未央楼。
荒垣草没牛羊入。废苑春生雉兔游。
万里艰难炊剑首，十年流落梦刀头。
一官何事不归去，空戴南冠泣楚囚。
三山即事
龙昌期（宋代）

苍烟巷陌青榕老，白露园林紫蔗甜。
百货随潮船入市，万家沽酒市垂帘。
陈太初充兵应点作诗戏之
刘基（明代）

无仆无台一老儒，数间茅屋近通衢。忽闻巷长呼排甲，急换戎通出荷殳。

就列敢辞长拱立，随群独作没阶趋。西风鼓角秋宵永，明日青髯是白须。
焚香六言四首 其四
高宪（金朝）

沈水浓薰甲煎，宫梅细点波津。奕奕非烟非雾，依依如幻如真。
赠何道人
白玉蟾（宋代）

冠褐满天下，几个能贤贤。
忽来龙虎山，结这粥饭缘。
方丈最高处，幽居今几年。
一双岩电眼，识尽地行仙。
于尉惠诗有流落之叹次韵招饮
舒邦佐（宋代）

一纸西风书客愁，愁来如泻满汀洲。
从他梦鹿还争鹿，休问封侯与不侯。
百岁光阴草头露，一年好景菊花秋。
人生能著几緉屐，且为重阳一醉不。
句
狄焕（唐代）

数点当秋霁，不知何处峰。（《石楼晓望》）

更无声接续，空有影相随。（《孤雁》，见《诗话拾遗》）
水调歌头 其三 同子仪、韦之登舟青阁，用韦之韵
管鉴（宋代）

秋色浩无际，风露洗晴空。登临江山胜处，楼倚最高峰。

好是夕阳低后，四野暮云齐敛，遮尽远山重。城郭参差里，烟树有无中。

坐间客，才论斗，气如虹。挥毫万字，举双白眼送飞鸿。

莫问梅仙丹灶，休觅山灵蕙帐，追忆采芝翁。便草凌云赋，归奏大明宫。
句
吕希哲（宋代）

他日稍成毛义志，再求师友究渊源。
和静照诗韵
释普济（宋代）

各逞神通现瑞茶，非云非雪亦非霞。
梦中说梦非见见，报道从来眼不花。
晚自松门归蓼村
华岳莲（清代）

迢遰松门晚，迂回向水边。鸟惊槲叶路，人语柳塘烟。

细火临江市，清沤出浦船。莫愁归路远，月上见前川。
独醒赋
身过（宋代）

有贵介公子，生王谢家，冰玉其身，委身糟丘，度越醉乡。一日，谓身子曰：“曲蘖之盛，弃土相似，酿海为酒。他人视之，以为酒耳。吾门如市，吾心如水。独不见吾厅事之南，岂亦吾之胸次哉？矮屋数间，琴书罢陈。日出内其有余闲，散疲苶于一伸。摩挲手植之竹，枝叶蔚然其色青。此非管库之主人乎？其实超众人而独醒。”

身子曰：“公子不饮，何有于醉？醉犹不知，醒为何谓？若我者，盖尝从事于此矣。少而桑蓬，有志四方。东上会稽，南窥衡湘，西登岷峨之颠，北游烂漫乎荆襄。悠悠风尘，随举子以自鸣。上皇帝之书，客诸侯之门。发《鸿宝》之秘藏，瑰乎雄辞而伟文。得不逾于一言，放之如万马之骏奔。半生江湖，流落龃龉。追前修兮不逮，途益远而日暮。始寄于酒以自适，终能酕醄而涉其趣。操卮执瓢，拍浮酒船。痛饮而谈《离骚》，白眼仰卧而看天。虽然，此特其大凡尔。有时坠车，眼花落井。颠倒乎衣裳，弁峨侧而不整。每事尽废，违昏而莫省。人犹曰：‘是其酩酊者然也。’至于起舞捋须，不逊骂坐，芥视天下之士；以二豪为螟蛉与蜾赢，兆谤稔怒，或贾奇祸，矧又欲多酌我耶？今者不然，我非故吾。觉非其未远，扫习气于一除。厌饮杯酒，与瓶罂而日疏。清明宛在其躬，泰宇定而室虚。臂犹醯酸出鸡，莲生于泥；粪壤积而菌芝，疾驱于通道大都而去其蒺藜。当如是也，岂不甚奇矣哉！夫以易为乐者由于险，以常为乐者本于变，是故汩没于垦非者，始知真是；出人于善恶者，始认真善。今公子富贵出于襁褓，诗书起于门阀，颉颃六馆，世袭科甲，游戏官箴，严以自律。所谓不颣之珠、无瑕之璧，又何用判醒醉于二物？”

公子闻而笑曰：“夫无伦者醉之语，有味者醒之说。先生舌虽澜翻而言有条理，胸次磊落而论不讹杂。子固以我为未知醒之境界，我亦以子为强为醉之分别。”

于是取酒对酌，清夜深沉，拨活火兮再红，烛花灿兮荧荧。淡乎相对而忘言，不知其孰为醉而孰为醒。
沉黎四首
李石（宋代）

九折山围市，双溪水浸田。
号风吹客袖，落雪舞蛮氈。
塞上寻归马，波间畏跕鸢。
此生随所适，老去合乘边。
髑髅赞 其一
释慧空（宋代）

皮肤脱落尽，骨节有如许。未即化泥尘，且更相撑拄。

一味五味禅，千差万别语。问者如纺车，而今较些子。

较些子，汝等现前齐听取。
三月初五日先秘阁忌
马廷鸾（宋代）

鸟啼花落暮春天，一遇斯晨一泫然。
旧业岂无书可读，遗言犹有石堪传。
孝思不碍飞遐想，忠愤何由竭报缘。
庙社已同缨绂尽，尊尧千古忆陈编。
蝶恋花
陈三聘（宋代）

阊阖城西山四面。鸭绿鳞鳞，轻拍横塘岸。一阵东风羊角转。

望中已觉孤帆远。独恨寻芳来较晚。柘老桑稠，农务村村遍。山鸟劝酤官酒贱。炊烟深巷听缲茧。
减字木兰花
沈瀛（宋代）

擎拳仰止。不是凡人名尹喜。道骨仙风。与帝神游结信通。

献花跪酒。清彻云璈歌益寿。所愿维何。愿得升平乐事多。
雨晴到江上
张九成（宋代）

今朝山色好，不似未晴时。
路转沙汀出，桥回榉柳移。
群山来衮衮，积水去披披。
云叶多奇态，苹花弄晚姿。
人家机杼急，野寺鼓钟迟。
欲去不得去，冥搜足此诗。
四月八日游西山道中有作呈奚元启
倪岳（明代）

匹马行春到郭西，远山无数暮烟迷。林间已觉飞花少，风外还看落絮低。

宿麦带黄应半熟，新蒲抽绿未全齐。旧游又是三年别，此日重来取次题。
笛楼前辈静坐澄心图
沈维鐈（清代）

先生今之司马公，勿欺为本殚公忠。棠阴三载庇闽浙，公余退省弥谦冲。

焚香久已盟夙夜，良工善绘传深衷。平生读书涵泳富，半日静坐端倪充。

方其致虚守之笃，渊然养出蒙泉蒙。秋水藏珠众妙具，大炉点雪纤尘融。

静极而动感即应，八窗四达开𤫩珑。坚持一心驭万变，如把稳舵帆江风。

乃知静坐非守寂，洗心藏密精神通。主静主敬本不二，惟本谨独箴当躬。

先生闻道有神契，心经政经握其中。醇儒之心名臣业，海波不扬田禾丰。

即今苍洱静斥候，琴鹤移度旌幢红。作霖行且遍方岳，调鼎会见亮天功。

繄余捧襼宝良诲，何异顽石加磨砻。元城请事不妄语，从今认取主人翁。
武安侯
宋祁（宋代）

贵甚宫中势，轩然帝右趋。
所贪惟狗马，宁是学盘盂。
骄取武库地，气凌辕下驹。
淮南他日语，悔不共严诛。
临风舒锦
萧昕（唐代）

丽锦匹云终，襜襜展向风。花开翻覆翠，色乱动摇红。

缕散悠扬翻，文回照灼中。低垂疑步障，吹起作晴虹。

既与丘迟梦，深知卓氏功。还乡将制服，从此表亨通。
惜花
韦骧（宋代）

玉人携酒对花枝，怅息红芳已半稀。楚帐歌中别虞氏，马嵬坡里顾杨妃。
陌上桑
林光宇（明代）

秉烛理残妆，涉露持筐出。
为虑桑叶稀，伤丝不成疋。